AfriForum maak harte bly dié KersfeesAfriform Kersprojek 2016 (Foto: Skermgreep uit video) Die AfriForum-Kersprojek skop vanaand af met geskenkpakkies vir kinders en bejaardes wat in die Danville- en Pretoria-Wes-omgewing afgegee gaan word. Ilse Nortje, operasionele koördineerder van die projek, het gesê dié projek is al vir vyf jaar aan die gang en groei elke jaar. “Die projek het veral in die laaste twee jaar baie gegroei. Baie organisasies het betrokke geraak en ons kan die geskenkpakkies nou by meer plekke uitdeel,” het sy gesê. “Hierdie jaar het ons 3 000 pakkies vir bejaardes en 15 000 vir kinders om uit te deel. Die geskenkpakkies het onder meer lekkertjies, koekies en Bybeltjies in.” Afriform Kersprojek 2016 (Foto: Skermgreep uit video) Dié projek het selfs ŉ Kersvader wat op ŉ trok deur die strate ry. Die trok het ŉ Kersvader-stoel, liggies én regstreekse vermaak wat die strate met musiek sal vul. “Ons roete loop hoofsaaklik waar ons weet daar is ŉ behoefte. Ons gaan besoek ouetehuise en daar is ook aandoenpunte waar Kersvader dan van die trok afklim en vir ŉ uur op een plek staan en geskenkpakkies vir behoeftige kinders uitdeel. Ons maak die pakkies op vir kinders van 12 jaar en jonger,” het Nortje gesê. “Kinders kan ook vir Kersvader ŉ drukkie kom gee of ŉ foto saam met hom neem.” Nortje sê daar is ook 15 voertuie wat saam met die trok die strate invaar, wat die feestelikheid van die geleentheid verder versterk. “Ons wil net vreugde versprei en mense aanmoedig om iets vir minderbevoorregtes te gee,” het sy gesê.